མཚོ་ཆེན་པོ་ལས་སྐྱེས་པ་མཚམས་ཀྱི་པདྨ་རྣམས་ལ་ཆོས་སྐྱོང་བའི་སྲུང་མ་༄༅། ཆེན་པོ་དཔལ་མགོན་པོ་དང་།
དཔལ་ལྷ་མོ་ལ་སོགས་པ་ཕྱོགས་སྐྱོང་བ་བཅུ་བདུན། ལྷ་ཆེན་པོ་བརྒྱད། ཀླུ་ཆེན་པོ་བརྒྱད། གནོད་སྦྱིན་གྱི་སྡེ་
དཔོན་ཆེན་པོ་བརྒྱད། གཟའ་ཆེན་པོ་བརྒྱད། རྒྱུ་སྐར་ཉི་ཤུ་རྩ་བརྒྱད། འཕྲོག་མ་མ་བུའི་ཚོགས་དང་བཅས་པ།
མདོར་ན་ཐུབ་པའི་བསྟན་པ་རིན་པོ་ཆེ་བསྲུང་བར་ཞལ་གྱིས་བཞེས་པ་ཐམས་ཅད་བཞུགས་པར་བསམ། དེ་ལྟར་
བཞུགས་པ་དེ་རྣམས་ཐམས་ཅད་ལ། རྒྱལ་བ་ཐམས་ཅད་ཡིད་ཀྱིས་མངོན་སུམ་དུ། ཞེས་པས་ཡིད་ཀྱིས་གཅེར་
གྱིས་བལྟས་ལ། བདག་བླ་མ་ཡང་དག་པར་རྫོགས་པའི་སངས་རྒྱས་བཅོམ་ལྡན་འདས་འདི་དང་། ཡི་དམ་གྱི་ལྷ་
དང་། ཕྱོགས་བཅུ་དུས་གསུམ་གྱི་རྒྱལ་བ་སྲས་དང་བཅས་པ་ཐམས་ཅད་དང་ཞལ་མཇལ་བ་རེ་དགའ། སྙམ་པའི་
དགའ་བ་རེ་རེ་བསྒོམ་དེ་སྐུ་ལྟ་བའི་མཆོད་པ་ལགས། ཞིང་གི་རྡུལ་རྙེད་ལུས་རབ་བཏུད་པ་ཡིས། རྒྱལ་བ་ཀུན་ལ་
རབ་ཏུ་ཕྱག་འཚལ་ལོ། ཞེས་པས་རང་གི་ལུས་ཞིང་གི་རྡུལ་རྙེད་དུ་སྤྲུལ་ལ། ལུས་དེ་དག་གིས་བླ་མ་དང་སངས་
རྒྱས་དང་བྱང་ཆུབ་སེམས་དཔའ་ཐམས་ཅད་ཀྱི་ཞབས་ལ་གཏུག་གཏུགས་ནས་ཕྱག་དཔག་ཏུ་མེད་པ་འཚལ་བར་
བསམ། དེ་ཕྱག་འཚལ་བའི་མཆོད་པ་ལགས། དབྱངས་ཀྱི་ཡན་ལག་རྒྱ་མཚོའི་སྒྲ་ཀུན་གྱིས། ཞེས་པས་ངག་ཏུ།
རྣམ་དག་སྐུ་མངའ་མཆོག་ཏུ་གཟུགས་བཟང་བ། ཡེ་ཤེས་རྒྱ་མཚོ་གསེར་གྱི་ལྷུན་པོ་འདྲ། གྲགས་པ་འཇིག་རྟེན་
གསུམ་ན་ལྷམ་མེ་བ། མགོན་པོ་མཆོག་ཉིད་ལ་ནི་སྐྱབས་སུ་མཆི། ཞེས་བགྱི་བ་ལ་སོགས་པ་བསྟོད་པ་དཔག་ཏུ་
མེད་པས་བསྟོད་པ་བྱས་པར་བསམ། དེ་བསྟོད་པའི་མཆོད་པ་ལགས།